Droglabort számoltak fel a rendőrök Mórahalmon
Egy negyvenéves férfi gyártotta otthoni laboratóriumában a kábítószert.
Droglabort számoltak fel a rendőrök Mórahalmon, a bérelt lakásban a gyanú szerint szintetikus kábítószert gyártott egy negyvenéves férfi – tájékoztatta a Csongrád Megyei rendőr-főkapitányság szóvivője szombaton az MTI-t.

Szenti Szabolcs közölte, hogy a nyomozók a Nádas utcai épület tetőtéri lakásában szintetikus kábítószer előállítására alkalmas laboratóriumot, az előállításhoz szükséges nyersanyagokat, eszközöket, valamint 380 gramm kábítószergyanús anyagot találtak. A rendőrök házkutatást tartottak a férfi és barátnője szegedi lakásában is, ahol szintén találtak amfetamin és marihuána származékot.

A rendőrség kábítószer birtoklása bűntettének megalapozott gyanúja miatt hallgatta ki a férfit. A rendőrök őrizetbe vették, és kezdeményezték az előzetes letartóztatását. A nyomozás fogja tisztázni, hogy a férfi a kábítószerrel kereskedett-e – tudatta a százados.
Közélet